Nevojat e ndërtimit të një sistemi efikas të kontrollit shtetëror mbi transferimet ndërkombëtare (import, eksport, transit, transship) të mallrave ushtarake dhe mallrave e teknologjive me përdorim të dyfishtë, dhe si rrjedhojë e pjesëmarrjes së Republikës së Shqipërisë në iniciativat e përbashkëta ndërkombëtare të mbikqyrjes së transferimeve ndërkombëtare të mallrave sensibile, sollën miratimin në datë 05.04.2007 të Ligjit Nr. 9707, “Për kontrollin shtetëror të veprimtarisë së import-eksportit të mallrave ushtarake dhe mallrave e teknologjive me përdorim të dyfishtë”, i indryshuar, i cili përbën edhe bazën ligjore të sistemit të kontrollit shtetëror shqiptar të eksporteve.

Qëllimi kryesor i krijimit të sistemit të kontrollit shtetëror të eksporteve është mbrojtja e interesave të sigurisë kombëtare, mbajtja e angazhimeve ndërkombëtare të Republikës së Shqipërisë për mospërhapjen e armëve të shkatërrimit në masë, mënyrat e përhapjes së tyre dhe kufizimin e transferimeve të armëve konvencionale, si dhe marrja e masave për shmangien e përdorimit të tyre për qëllime terroriste dhe të kundërligjshme.

Në Republikën e Shqipërisë institucioni përgjegjës për zbatimin e politikës shtetërore në fushën e kontrollit shtetëror të eksporteve është Autoriteti Shtetëror për Kontrollin e Eksporteve, në bashkëpunim me ministritë dhe subjektet e tjera shtetërore, që kanë kompetenca për kontrollin e eksporteve. Në këtë kontroll mund të angazhohen organizma të tjerë shtetërorë gjatë zbatimit të masave të marra në procesin e kontrollit të eksportit, si përfaqësitë diplomatike e konsullore të Republikës së Shqipërisë jashtë vendit, me pëlqimin e institucionit të varësisë. Autoriteti i Kontrollit Shtetëror të Eksporteve është institucion qendror, në varësi të Ministrit të Mbrojtjes. Autoriteti i Kontrollit Shtetëror të Eksporteve është institucioni shtetëror, i cili ka si objekt të veprimtarisë kontrollin shtetëror mbi eksportin, importin, kalimin tranzit, transferimin dhe veprimtaritë ndërmjetësuese për mallrat ushtarake dhe mallrat e teknologjitë me përdorim të dyfishtë.

Autoriteti i Kontrollit Shtetëror të Eksoprteve në veprimtarinë e tij:

-Kryen të gjitha verifikimet e nevojshme, si në lidhje me dokumentacionin e paraqitur nga subjektet tregtare, ashtu dhe në analizën dhe ekspertizën përkatëse në lidhje me mallrat dhe veprimtaritë objekte të eksportit. Ky kontroll përfshin të gjitha fazat e proçesit, duke filluar që nga faza  e para – liçensimit, deri në kontrollin e mëtejshëm pasi subjekti është pajisur me liçensë dhe në verifikimin e përdoruesit dhe destinacionit përfundimtar të mallit,

-Lëshon liçensa dhe autorizime ndaj personave fizike e juridike, të cilët kryejnë veprimtaritë tregtare të lidhura me eksportin, importin, transferimin e mallrave ushtarake apo me përdorim të dyfishtë, si dhe të teknologjive të tyre, në bazë të vlerësimit të kritereve të kërkuara ligjërisht,

-Sanksionon në rastet e konstatimit të shkeljeve ligjore, subjektet tregtare përgjegjëse për këto shkelje,

-Garanton zbatimin efektiv të të gjitha masave shtrënguese apo autorizimet në raste të veçanta, për të gjitha eksportet drejt vendeve të cilat ndodhen nën embargon e armëve të Organizatës së Kombeve të Bashkuara,

-Përveç mallrave të përfshirë në listën e mallrave të miratuara, si pasojë  e klauzolës ndërkombëtare “catch-all clause”, kanë nevojë për autorizim për eksport të gjitha ato mallra të cilat janë ose mund të jenë objekt i përdorimit në lidhje me armët e shkatërrimit në masë, ose të armëve konvencionale nese do të kenë si destinacion të eksportit vëndet nën embargo të armëve

Veprimtaria e AKSHE-së bazohet mbi procedura ligjore transparente, të bëra publike dhe on-line, duke ofruar të gjithë informacionin dhe asistencën e nevojshme ndaj  subjekteve tregtare të përfshira në këto procese.

AKSHE shërben si pikë  kontakti në zbatimin e marrëveshjeve ndërkombëtare të ratifikuara nga Shqipëria në lidhje me transferimin e armëve dhe mallrave ushtarake e me përdorim të dyfishtë. Si pasojë kryen aktivitetin e saj në bashkëpunim me institucionet e tjera kombëtare, siç janë shërbimi doganor, ministritë e përfshira në këto procese si dhe me shërbimin e inteligjencës. Po ashtu shërben dhe si pikë referimi për bashkëpunimin me organizmat homologe ndërkombëtare, falë shkëmbimit të informacioneve, mendimeve dhe ekspertizës së nevojshme.